TIEDOTUSVÄLINEILLE					JULKAISUVAPAA 6.8.2003

Pelikaanimies muuttaa Aleksanterin teatterin oopperaksi

Aleksanterin teatteri muuttuu taas hetkeksi oopperaksi, kun Pelikaanimies-elokuvaa kuvataan teatterin tiloissa viikon ajan 11.8. alkaen. Pelikaani (Kari Ketonen) rakastuu ensin oopperaan, sitten ihanaan ballerinaan (Anu Viheriäranta). Jorma Uotinen vastaa Kansallisbaletin tanssijoiden koreografiasta. Leif Segerstam näyttelee ensimmäisessä kotimaisessa elokuvaroolissaan kapellimestaria ja Anu Komsi esittää diivaa. Oopperassa nähdään myös ruotsalaisia kuuluisuuksia.

Ooppera on suomalais-ruotsalaisena yhteistuotantona toteutettavan Pelikaanimies-elokuvan keskeisiä tapahtumapaikkoja. Ihmiseksi pukeutunut Pelikaani pääsee tutustumaan oopperan maailmaan, kun vahtimestari (Ismo Kallio) pestaa hänet näyttämömestarin (Jussi Lampi) apulaiseksi. Pelikaani rakastuu ihanaan ballerinaan, mutta 10-vuotiailla Emilillä (Roni Haarakangas) ja Elsalla (Inka Nuorgam) on omat epäilyksensä linnun ja ihmisen välisen suhteen mahdollisuuksista.

Oopperan värikkääseen henkilökatraaseen mahtuu myös tähtiä Ruotsista. Pianistina nähdään Luchino Viscontin ohjaamassa Kuolema Venetsiassa Dirk Bogarden vastanäyttelijänä sekä Roy Anderssonin ensimmäisessä elokuvassa En kärlekshistoria näytellyt Björn Andresen. Oopperan tirehtöörinä pokkuroi Tukholman kaupunginteatterissa näyttelevä Pelle Sandberg, joka on nähty mm. elokuvissa Anderssons Älskarinna, Adam & Eva ja Jul i Kapernbaum.

Kotimaisen koko perheen elokuvan ohjaa lastenelokuvistaan palkittu Liisa Helminen. Elokuva perustuu Finlandia-palkitun Leena Krohnin kirjaan Ihmisen vaatteissa. Käsikirjoituksen ovat tehneet Liisa Helminen ja englantilainen William Aldridge. Elokuvan kuvaa Timo Salminen, jonka kuvaama elokuva oli Oscar-ehdokkaana, äänisuunnittelusta vastaa Hollywoodissakin työskentelevä Paul Jyrälä ja musiikin säveltää Tuomas Kantelinen.

Elokuvan tuottaa Hanna Hemilä. Suomalainen tuotantoyhtiö Lumifilm Oy on aiemmin tuottanut muun muassa animaatioelokuvat Turilas & Jäärä ja Urpo & Turpo sekä Tove Janssonista ja Tuulikki Pietilästä kertovan dokumenttielokuvan Haru, yksinäisten saari. Ruotsalainen yhteistuottaja on Anita Oxburgh Migma Filmistä, jonka tuottama Hus i Helvete nähdään pian YLE:n kanavilla. Kansainväliseen levitykseen suunnattu Pelikaanimies nähdään teattereissa Suomessa jouluna 2004.

Lisätietoja elokuvasta ja näyttelijöiden haastattelut:
Tuottaja Hanna Hemilä, gsm 0400 512 205

Ruotsalaisnäyttelijät ovat Helsingissa maanantaista 11.8. keskiviikkoaamuun 13.8.

lumifilm@lumifilm.fi     www.lumifilm.fi